Tot isto se puede veyer quan se contimpara as coberturas d'os lugars d'una marguin d'o río y de l'atra. Manimenos, i ha indicios que fan pensar que isto no siempre ha estau asina, sino que enantes i pudon haber belatros materials predominants en as arias a on que actualment i trobamos uns determinaus. Si se considera, por eixemplo, os lugars de a Pardina, a Torre y Castillón, os tellaus actuals son de tellas arabes, pero en os edificios que tienen bells sieglos d'antiguedat, como as ilesias (todas d'o s. XVI), i ha tellaus de lenastras. Tamién en Lamata, o Elsón y Chabierre os tellaus son de tellas, anque isto ye mas esperable pus en os arredols de Lamata y Chabierre l'archila ye abundant, pero s'observa tellaus de lenastras en bells edificios que superan un ciento d'anyos d'antiguedat, como as casetas isoladas en o campo y bells arnals.